ประธานสภาผู้แทนราษฎร ไม่กังวลถูกฝ่ายค้านตรวจสอบ หลังไม่บรรจุญัตติเรื่องที่มา ส.ว. ยืนยันทำงานตรงไปตรงมา รัฐบาลไม่สามารถสั่งสภาได้
ประธานสภาผู้แทนราษฎร ไม่กังวลถูกฝ่ายค้านตรวจสอบ หลังไม่บรรจุญัตติเรื่องที่มา ส.ว. ยืนยัน ทำงานตรงไปตรงมารัฐบาลไม่สามารถสั่งสภาได้         นายชวน หลีกภัย ประธานสภาผู้แทนราษฎร กล่าวว่า ยังไม่เห็นญัตติของฝ่ายค้านที่ได้ปรับแก้ไขถ้อยคำเกี่ยวกับเรื่องของการตั้งคณะกรรมาธิการ ศึกษากระบวนการได้มาซึ่ง ส.ว. เพราะไม่ได้ยื่นโดยตรงกับประธานสภาผู้แทนราษฎร แต่เป็นการยื่นผ่านทางสำนักงานเลขาธิการสภาผู้แทนราษฎร และจากนั้นรองประธานสภาผู้แทนราษฎรคนที่สองจะเป็นผู้พิจารณาบรรจุญัตติต่อไป อย่างไรก็ตาม ไม่กังวล หากฝ่ายค้านจะฟ้องดำเนินคดีกรณีที่ไม่บรรจุญัตติดังกล่าว พร้อมยืนยัน ทำงานอย่างตรงไปตรงมา ไม่มีรัฐบาลสั่งการแน่นอน และไม่มีใครสามารถสั่งสภาได้         นายชวน กล่าวถึงอาการของ นายสมบูรณ์ อุทัยเวียนกุล เลขานุการ ประธานสภาผู้แทนราษฎร ที่ถูกเจ้าหน้าที่พยาบาลนำตัวส่งโรงพยาบาลรามาธิบดี เมื่อวานนี้ว่า เกิดจากการพักผ่อนไม่เพียงพอ แต่ขณะนี้กลับมาทำงานตามปกติแล้ว ส่วน นายเกษมสันต์ มีทิพย์ ส.ส.บัญชีรายชื่อ พรรคอนาคตใหม่ ที่ถูกส่งตัวไปโรงพยาบาลในเวลาไล่เลี่ยกัน ยังคงอยู่ระหว่างการเข้ารับการรักษาตัวที่ห้องไอซียูของโรงพยาบาลจุฬาลงกรณ์ ซึ่งเช้าวันนี้จะสอบถามอาการอีกครั้ง เพื่อที่จะหาโอกาสไปเยี่ยม ทั้งนี้ยืนยันว่า ระบบการการดูแลรักษาพยาบาลสมาชิกรัฐสภา บริษัท ทีโอที จำกัด(มหาชน) มีความพร้อม และส่วนใหญ่สมาชิกก็ไม่ได้เป็นอะไรมาก        ส่วนความคืบหน้าในการก่อสร้างอาคารรัฐสภาแห่งใหม่นั้น ในวันที่ 15 กรกฎาคมนี้ ผู้ที่เกี่ยวข้องทั้งหมดจะเข้าไปตรวจสอบความคืบหน้าในการก่อสร้าง เพื่อพิจารณาว่าจะสามารถใช้ห้องประชุมได้ทันภายในเดือนสิงหาคมหรือไม่